
U radu se proučavaju tipovi uvredljivih iskaza s glagoljskih grafita kojima su u 16. st. 
parane freske u beramskoj crkvi Svete Marije na Škrilinah. U historijskom se kontekstu 
razlučuju i definiraju: uvrede upućene Židovima, uvrede upućene susjedima i pred- 
stavnicima vlasti te šaljive uvrede kojima komuniciraju žakni međusobno. Skupu 
uvredljivih iskaza pridodaju se interaktivni ikonografski ekspresivi: hijerarhijsko raz- 
mještanje fresaka anticipira reakciju gledatelja a reakcija je, osim upisivanje verbalnog 
teksta, i likovno poružnjivanje paranjem lica oslikanih u stilu ,meke" gotike. Propituje se 
u kolikoj se mjeri proučavani iskazi mogu smatrati pogrdnicama s deskriptivnim 
značenjem koje se pripisuje određenoj etničkoj ili socijalnoj skupini a u kolikoj je mjeri 
riječ o općim, tako deskriptivno neobilježenim ekspresivima. 


Ključne riječi: pogrdnice; ekspresivi; grafiti; ikonografija; freske; glagoljaštvo 


1. Uvod 

Glagoljski su grafiti! najstarija svjedočanstva slavenske pismenosti.“ Dok su 
najstariji očuvani grafiti vježbe pisanja i odraz težnje za upisivanjem sebe u prostor (i 
vrijeme), iz kasnog srednjeg vijeka i posebno iz ranog novovjekovlja ostalo je sačuvano 


1 U epigrafici je uobičajeno funkcionalno razlikovanje natpisa i grafita: natpisi imaju predložak pa tako i 
dva izvoditelja, autora teksta i klesara, dok grafite para sam autor poruke; grafit ,kroz socijalno-psihološku 
predodžbu može mnogo reći o autoru grafita, jedinomu čovjeku koji je istovremeno i inicijator i izvršitelj 
djela, ali i vlastiti obožavatelj svoje smjelosti" (Zaradija Kiš 2012: 242). 

2 Najstariji poznati su mješoviti grčko-glagoljski grafiti iz Simeonove (Okrugle) crkve u Preslavu. Pret- 
postavlja se da su vezani uz samu gradnju crkve oko 893. godine, njima su bilježena imena ili popisi slova i 
očito su odraz vježbi pisanja (Štefanić 1969: 25). 

3 Najstariji hrvatski ,natpisi" vjerojatno su grafiti: plominski potpis urezan uz kasnoantički reljef (usp. Fučić 
1982: 282-284) te konavoska bilješka koina (,laika") koji klesa na slijepo (bez predloška; prema čitanju Čunčić 
2009), urezana na kamen veličine dlana, kojemu su s druge srane vidljivi fragmenti većega latinskog natpisa. 

mnoštvo grafiterskih oblika. Hrvatski su glagoljaši poseban grafiterski trag ostavili po 
istarskim crkvama, natpisivanjem freskoslikarstva, najraširenije u 16. st. Jedna od tako 
ispisanih crkvi jest grobljanska crkva svete Marije na Škrilinah pokraj Berma. Crkvu su 
oslikali majstori radionice Vincenta iz Kastva a freske i grafite na freskama opisao je 
Branko Fučić (1992 i 1982). Crkva je oslikana zalaganjem bratovštine sv. Marije 1474.; 
na blagdan Velike Gospe u njoj su se okupljali hodočasnici iz cijele srednje Istre (Pazin, 
Žminj, Motovun). Područje pazinske grofovije u to je doba pod vlašću austrijskog 
nadvojvode, žive su trgovačke veze s Kranjskom odakle je posredovan i gotički stil 
ladanjskih alpskih pokrajina“, uz to su vidljivi i utjecaji iz sjeverne Italije. Po siglama su 
zamjetne tri ruke koje su oslikavale crkvu: Vincent iz Kastva, majstor Plesa mrtvaca i 
majstor Pasije. Kao predlošci i kao izvor motiva poslužili su popularni kasnogotički 
grafički listovi, drvorezi i bakrorezi njemačkih i nizozemskih majstora (jedan od 
potonjih je poznat kao , Majstor sa svicima") te hiroksilografska Biblia pauperum". Grafiti 
natpisani na freskama uglavnom su pisani glagoljskim kurzivom iz 16. st.“ 


Od 127 opisanih grafita iz beramske crkve Sv. Marije (prema Glagoljskim natpisima 
Branka Fučića 1982: 80-95) za proučavanje su odabrani grafiti koji ne tematiziraju 
egzistenciju, nisu primarno autoreferencijalni“ već su upućeni drugima: kao komentar 
ili/i kao provokativna komunikacija sa suvremenicima, i koji su tipično uobličeni kao 
uvredljivi iskazi. Podcjenjivanjem drugih posredno se izražava i autoreferencijalnost, 
posebno kroz pripadnost grupi“, pa su takvi primjerci zapisane usmenosti ,koja ne štedi 
ni jedan društveni segment" (Zaradija Kiš 2012: 241) vrijedna svjedočanstva svjeto- 
nazorskoga konteksta kao i zahvalna građa za tipologiju iskaza. Proučavanim grafitima 
pripadnost grupi iskazuje izdvojena skupina učenika, žakni glagoljaši. Nad činom samo- 


“ U Istri, na Krasu, u Kranjskoj, Furlaniji i na ladanju alpskih pokrajina, crkve su i u gotici zadržale 


prostrana, neprobijena zidna platna pa je ovo konzervativnije graditeljstvo samo po sebi omogućilo, poticalo i 
podržavalo zidno slikarstvo" (Fučić 1992: 107-108). 

> Biblija slikovnica s ručno upisanim tekstom i drvoreznim koloriranim slikama, nastala u jugoistočnoj 
Njemačkoj oko 1455. 

5 Izuzetak je grafit ispisan ustavnom glagoljicom SQVE)TI MA(R)T(IN)', uparan u svježu žbuku neposredno 
pred slikanje kao pokazatelj mjesta gdje treba uslikati lik svetoga Martina (Fučić 1982: 80-81). Ustavna 
glagoljica prevladava od sredine 13. do kraja 15. st. i pretežna joj je funkcija liturgijska. Glagoljski kurziv 
pojavljuje se u ispravama od 14. st. U 15. i 16. st. kurzivna se glagoljica stilski diferencira na kancelarijski i 
knjiški kurziv a u praktičnoj uporabi je i u svakodnevnim zapisima (o mijenama glagoljskoga pisma usp. 
Štefanić 19694). 

7 Autoreferencijalne glagoljske grafite Kapetanović definira kao iskaze koji ,upućuju sami na sebe, na sam 
čin zapisivanja ili njegova izvršitelja" (Kapetanović 2011: 427). 

3 ,(.) ova kultura osigurava podizanje vrijednosti vlastitoj osobi putem signala moći pripadnosti grupi i 
putem potcjenjivanja drugih pogrdnim imenima i kletvama, osigurava obranu od straha činom crtanja i 
pisanja" (Grasskamp 1988: 200). 

? Botica ističe kako su za grafite, kao višeslojne tvorevine ,podjednako važni i njegovi jezični elementi, kao 
sredstva informacije, i okolnosti specifične komunikacije: recipijenti, prostor i vrijeme — kao izvanjezični 
čimbenici" (Botica 2001: 79). Ujedno uočava segment kohezije grupe: ,Recipijenti na koje računaju grafitari 
pripadaju uglavnom istom krugu asocijativnoga mišljenja te se sadržaj grafita ostvaruje sličnim smislom i za 
stvaraoce i za primaoce" (ibid.: 82), kao i mogućnost pripisivanja novih čitanja: ,Preneseno značenje uvijek je 
složenije u recipijenta nego u primarnog stvaraoca" (ibid.). 


Gordana Čupković, Tipovi uvredljivih iskaza s beramskih glagoljskih grafita 
FLUMINENSIA, god. 25 (2013), br. 2, str. 123-141 125 


iskazivanja jest pučka recepcija poruke, kao dominantni cilj kreacije i kao oblik dvo- 
smjerne komunikacije, otvorene novim dopisivanjima. 


2. Pogrdnice i ekspresivi 


Kako bi se iščitao svjetonazorski kontekst grafita primarno upućenih ponižavanju 
ili ismijavanju drugih, potrebno je najprije odrediti što su to pogrdnice i u kojem su 
suodnosu s ekspresivima. O toj je problematici, u svjetlu teorija značenja i društvenog 
konteksta, uz opsežan prikaz dosadanjih proučavanja, u novije vrijeme pisao Adam 
Croom u radu ,How to do things with slurs: Studies in the way of derogatory words" 
(2013). Croom posebno naglašuje kako uvredljivi iskazi prihvaćeni od članova grupe na 
koju izvorno ciljaju postaju sredstvo jačanja solidarnosti unutar grupe, čime, u toj grupi, 
prestaju biti uvredljivi. S tim u vezi uvredljive iskaze s obzirom na njihovu uporabu dijeli 
u tri skupine: paradigmatske, neparadigmatske i uvrede neuvredljive unutar grupe. 
Paradigmatske su pogrdnice opće poznate i prenose se kroz različite konverzacijske 
kontekste; nad određenom skupinom vrši se verbalna agresija pod izgovorom rasno 
utemeljene dehumanizacije!“. Stalnim pogrdnicama (kao stalnim epitetima uz određenu 
skupinu) jezikom se ustoličuje opreka nas nadmoćnih — njih ciljanih, po nečemu manj- 
kavih podređenih, kao oblik prirodnoga govora time i naravnoga stanja stvari. Verbalne 
pogrdnice tipično su povezane s pogrdnim slikovnim predodžbama. 


Pri neparadigmatskoj uporabi uvredljivim iskazom cilja se na osobe koje ne pripa- 
daju skupini na koju pogrdnica izvorno i tipično cilja; riječ je o pripisivanju po načelu 
sličnosti određenih negativnih osobina koje obuhvaća pogrdnica različitim netipičnim 
ciljevima pogrde. 

Širenje uporabe pogrdnice predstavlja i njena neuvredljiva uporaba unutar grupe 
koju uvredljivi iskaz izvorno cilja i koja taj iskaz prisvaja kao segment jačanja unutarnje 
solidarnosti. Takvim se širenjem uporabe i skup osobina koje obuhvaća pogrdnica širi 
pozitivnim, nepogrdnim značenjima. Neuvredljivo korištenje uvreda unutar grupe 
temeljeno je na zajedničkom znanju i iskustvima članova grupe i najčešće su takve 
neuvredljive pogrdnice obilježene kao šaljivi iskazi intimnosti i jednakosti sugovornika 
(tzv. mock impoliteness). Davanjem pozitivnih konotacija pogrdnicama istovremeno se i 
ismijavaju i izazivaju društveni krugovi koji uvredljive iskaze koriste paradigmatski." 


1 Označavanje sugovornika ili predmeta govora konvencionalno uvredljivim iskazima umjesto iskazima 
kojima se konvencionalno obraća sebi jednakima, rasistički govornik izbjegava misliti o cilju uvrede kao o 
ravnopravnom ljudskom biću, čime se olakšava tretiranje drugoga kao inferiornog i manje humanog (usp. 
Croom 2013: 34). 

11 Npr. leksemi Cigan(in), Ciganaka, Cigo (o etimologiji riječi i uporabi od 14. st. usp. Skok I: 261 i ABj I: 
778-779) u suvremenom se hrvatskom jeziku koriste kao paradigmatske pogrdnice za Rome te kao 
neparadigmatske pogrdnice za druge etničke skupine, ali i općenito za druge bez obzira na njihovu etničku 
pripadnost (posebno se u navijačkom žargonu njeguje izjednačavanje negativnih konotacija značenja Cigan — 
peder — Srbin). Tu pogrdnicu prisvajaju i sami Romi, među ostalim i s kritičkim odmakom te kao element 
solidarizacije grupe pa primjerice hip hop album romskog dvojca Gipsy mafia nosi naziv Ciganska posla, 2013. 
(ARj leksem ciganija tumači kao ,cigansko postupanje, ciganski posao" s tri specificirana značenja: “prijevara, 

lako izrađena na modelu suvremenih rasističkih pogrdnica, opisana tipologija 
uporabe uvredljivih iskaza primjenjiva je i u historijskom kontekstu, čemu je prilog i 
univerzalna konceptualizacija pogrdnica, koje se određuju ne po posjedovanju bitne i 
nužne deskriptivne osobine već po složenoj mreži sličnosti koje se preklapaju i križaju. 
Slijedom toga Croom ističe kako uvreda nije nužno usmjerena na osobu nego na niz 
negativnih osobina koje se povezuju s osobom pa da primarno i cilja te osobine (2013: 
51) te da pojedinac uopće ne mora posjedovati tipičnu osobinu značenja pogrdnice kako 
bi u određenom konverzacijskom kontekstu bio obilježen njome". 

Posebno je pitanje odjeljivanje pogrdnica od ekspresiva, odnosno njihovo pozicio- 
niranje i prema ekspresivima i prema deskriptivima. Ekspresivima govornik primarno 
izražava svoje povišeno emocionalno stanje u odnosu spram sugovornika ili predmeta 
govora, ali bez jasnog referiranja na identifikacijska, deskriptivna obilježja sugovornika 
ili predmeta govora. S druge strane pogrdnice objedinjuju elemente ekspresiva i 
deskriptiva; ne koriste se samo za identifikaciju pojedinaca niti samo za izražavanje 
govornikova povišenog emocionalnog stanja već ih govornik upotrebljava primarno 
kako bi identificirao članove koji posjeduju određeno deskriptivno obilježje (npr. rasu) 
te kako bi ih uvrijedio na temelju tog obilježja (usp. Croom 2013: 5)15. 


“bezobrazno iskanje, preveliko naplaćivanje" i “skitnja', ARj 1:779) i sadrži stihove: ,ciganin sam u dnu duše" i 
»srednji prst svakom fašisti" (,Ciganin u dnu duše", transkripcija sa zvučnog zapisa koji je dostupan na: 
http://gipsymafia.bandcamp.com/album/ciganska-posla-2). Kao element solidarizacije grupe i kritičkog 
iskaza ta se pogrdnica koristi i izvan etničke skupine koju paradigmatski cilja (što zorno oprimjeruje sintagma 
iz popularne pjesme ,Balkan'": ,mi smo ljudi cigani", transkripcija prema zvučnom zapisu: Azra, Ravno do dna, 
1982.). Problematizaciji suvremenih primjera svakako valja posvetiti zasebni rad. 

12 Na primjeru rodno obilježene pogrdnice bitch Croom pokazuje kako se uporaba pogrdnice može širiti čak 
i do izostanka tipičnoga značenja, u konkretnom primjeru rodne obilježenost (taj uvredljivi iskaz može biti 
upućen i muškarcima, usp. Croom 2013: 59-60). Rodno obilježene pogrdnice kučka/kuja/pička/pizda samo se 
dijelom svojih konteksta poklapaju s navedenim engleskim leksemom; pogrdnice kao društevno uvjetovani 
iskazi teško su u potpunosti prevodive iz jedne kulture u drugu. 

15. U suvremenom hrvatskom jeziku iskaz stoko! jest ekspresiv; ne cilja rodna, etnička ili kakva druga 
deskriptivna obilježja sugovornika, već primarno iskazuje povišeno emocionalno stanje govornika naspram 
sugovornika. Leksem tovar s druge strane može biti i opći ekspresiv i pogrdnica s deskriptivnim obilježjima 
ciljane grupe: kao opći ekspresiv (tovari, tovarenja) koristi se u Dalmaciji češće kod starijih ljudi, dok se kao 
regionalna pogrdnica koristi u navijačkom žargonu (ubij tovara!), njom se protivnička navijačka skupina 
pogrdno obilježava dalmatinstvom pri čemu se izjednačuju stereotipne negativne osobine Dalmatinca i 
magarca. Mlađi govornici u Dalmaciji prisvajaju tu pogrdnicu pa je koriste i kao element solidarizacije grupe i 
kao element kritičnosti koji se, kako postaje predmetom eksploatacije, obraća iz subverzivnog u dominantan 
govor (lik magarca ušao je u navijačku ikonografiju pa se nalazi na šalovima, zastavama, majicama kao i na 
grafitima koji dominantno zaposjedaju ulice dalmatinskih gradova i manjih mjesta). Leksemi gnjida, ljigavac, 
seljačina koje Marko Samardžija u Leksikologiji hrvatskoga jezika (1995: 43) navodi kao vulgarizme ,čiji se 
sadržaji tiču ljudskih osobina" također su primarno ekspresivi, izražavaju povišeno emocionalno stanje 
govornika spram određene negativne ili govorniku iritantne osobine sugovornika/drugih bez referiranja na 
pripadnost sugovornika/drugih određenoj društvenoj ili rodnoj skupini, s tim da se za leksem seljaci/seljačine 
mogu izdvojiti konteksti paradigmatske uporabe, kao uvredljivo etiketiranje ruralnog stanovništva. Iz nave- 
denog je vidljivo da u budućim istraživanjima valja propitati slučajeve u kojima pogrdnica s deskriptivnim 
obilježjem određene skupine prelazi u opći ekspresiv i obratno, mogućnosti da opći ekspresiv postane 
pogrdnica s deskriptivnim obilježjem određene skupine. 


Gordana Čupković, Tipovi uvredljivih iskaza s beramskih glagoljskih grafita 
FLUMINENSIA, god. 25 (2013), br. 2, str. 123-141 127 


S vremenske distance otežano je interpretiranje (pa i detektiranje) ,zabranjenoga" 
lingvističkog ponašanja te razlučivanje pogrdnica kojima se deskriptivno i ekspresivno 
obilježava određena društvena, etnička ili rodna skupina (a koje mogu dolaziti u 
doslovnom i u prenesenom značenju)'* od općih ekspresiva kojima se izražava negativan 
stav prema drugima ali se ne ciljaju njihova identitetska obilježja, već je naglasak na 
emocionalnom stanju govornika, pa se za dešifriranje konverzacijskoga konteksta i 
iščitavanje doslovnih i prenesenih značenja uvredljivih iskaza (taj naziv koristim 
općenito u značenju govora ,nepristojnosti“ i vrijeđanja) valja ispomagati dostupnim 
sekundarnim tekstovima i likovnim prikazima kako bi se odgovorilo na naizgled jedno- 
stavno pitanje jesu li glagoljaški grafiteri na freske u beramskoj crkvi uz ekspresive 
ispisivali i uvredljive iskaze s deskriptivnim obilježjima pripisanim određenim skupi- 
nama drugih te koje su funkcije izdvojenih uvredljivih iskaza, a što je usko povezano s 
pitanjem tko su bili spomenuti grafiteri. 


3. Freske kao interaktivni okviri 


Istaknuto je kako su grafiti naglašeno usmjereni na pučku percepciju te kako je 
uvredljivo tematiziranje drugoga kao provokacija otvoreno daljnjem dopisivanju. Os- 
novni poticaj ranonovovjekovnim grafiterima u crkvi jesu freskoprikazi koji su također 
naglašeno usmjereni na pučku percepciju, razmještajem fresaka u prostoru crkve i 
načinom kako su prikazani likovi i prostor na fresci, pa potiču promatrače ne samo na 
duhovni uvid u plotinovski koncipirane emanacije već i na konkretnu komunikaciju 
natpisivanjem. Na prvotnu komunikaciju s prikazanim likovima navezuje se međusobna 
komunikacija gledatelja/čitatelja poruka. 


Na gotičkim freskama se u narativnoj ikonografskoj metodi, kako ističe Ivančević, 
scene razvijaju u sukcesivne prizore, po principu ,stripa" (2000: 82). Nizovi malih 
pozornica, kako ističe Fučić, evociraju kulise starog srednjovjekovnog kazališta (1992: 
151), a postupnost protoka kazivanja posebno je naglašena većim slikama koje su pra- 
ćene u pokretu (pomicanjem duž slike). 


Promatrač doživljava likove na freskama kao kazališne lutke," a likovi se spuštaju 
u gledalište. Nema dubine i udaljavanja, dijelovi tijela oslikani su preko bordura koje 
odjeljuju freske. U Judinu poljupcu sluga Malko pada ispred bordure ,u gledalište, na 
crkveni pod, među nas" (Fučić 1992: 158); likovi ,,stoje ispred zida, oni su između zida i 
vaših očiju, oni su u crkvi, u gledalištu" (ibid.). Nepostojanjem dubine i otvaranjem 
prostora ispred zida te izvođenjem i spuštanjem lika prema promatraču otvorena je 


14 Etnonim Grk, Grci mogao se koristiti i za negativno (pa i pogrdno) obilježavanje drugih: ,neki Grci" iz 
Ivanova evanđelja (Iv 12, 20; Novi testament 1993: 12) u reformacijskom su prijevodu iz 1563. kontaktno 
protumačeni kao “pogani': Bihu že niki Grci [pogane] od iho (ĆNT: 332; uglata zagrada je u izvorniku). ARj za 
taj leksem, uz značenje etnonim, navodi značenja čovjek koji pripada istočnoj, pravoslavnoj crkvi' i “čovjek 
koji drži dućan, trgovac', potonje je oprimjereno istočnoštokavskim izrazom Čivutin grk (ARj III: 441). 

15. Vincent ne slika prostor pa ni njegovi rojevi ljudi i kosturi nisu naslikani glumci: ,Vincentovo kazalište je 
kazalište lutaka, a lutke vise i pokreću se na nevidljivim koncima" (Fučić 1992: 155). 


Gordana Čupković, Tipovi uvredljivih iskaza s beramskih glagoljskih grafita 
128 FLUMINENSIA, god. 25 (2013), br. 2, str. 123-141 


dvosmjerna komunikacija između promatrača i lika; promatrač je izazvan ne samo na 
iskazivanje komentara već i na konzerviranje komentara upisivanjem u fresku: ure- 
zivanjem komentara na zid promatrač se projicira u prostor lika kao što je lik oslikan 
ispred zida projiciran u prostor promatrača. 


Reakciju promatrača potiče i ikonografski raspored fresaka. Hijerarhijsko vred- 
novanje arhitektonskoga prostora regulira raspored fresaka na način da su važnije teme 
na istaknutijem mjestu, uzvišeniji motiv iznad svakidašnjeg (usp. Ivančević 2000: 37). 
Vrednovanje ikonografskih tema sukladno je priloškim oznakama mjesta'“. Tako su u 
donjem nizu fresaka, onome koji je na dohvat ruke, postavljeni ,zemaljski" i provoka- 
tivni sadržaji, kojim se razmještajem, osim popunjavanja verbalno-vizualne sheme 
DOBRO/ BESKRAJNO I NESTVARNO NEBESKO JE GORE, LOŠE/TVARNO 1 ZEMALJSKO JE 
DOLJE, na osobit način anticipira vandaliziranje: ,primjerenije" je da se para i uvredljivo, 
kao odrazom niskoga govora, natpisuje ono što je i predodžbeno nisko. Iako većina 
grafita ne spada u kategoriju uvredljivih iskaza te iako ekspresivi mogu biti upućeni i 
pozitivnim likovima, kao znakovi bodrenja i odobravanja, zamjetno je da je broj grafita 
na freskama kojima su motivi samo pozitivni likovi znatno manji. 


Mreža freskookvira proteže se u dva reda. Od ukupno 39 freska (bez fragmenata, 
grbova i vegetabilnih ornamenata)!", u gornjem je redu njih 10, čemu se pridodaju još 
četiri gornje freske na oslikanim prozorskim nišama i dvije na nadvratnicima; u donjem 
je redu 19 fresaka, uz četiri donje freske na oslikanim nišama. Gornje freske na južnom 
zidu prate tijek događaja od rođenja Bogorodice do Isusova rođenja (Rođenje Bogorodice, 
Prikazanje Bogorodice u hramu, Zaruke, Navještenje, Pohođenje, Rođenje Kristovo, Prika- 
zanje u hramu), na suprotnom su zidu: Poklonstvo kraljeva i Posljednja večera, a na 
zapadnom: Ples mrtvaca. Na gornjim dijelovima prozorskih niša su freske: Kralj David, 
Starozavjetni prorok, Sveti Grgur papa i Sveti Jeronim (usp. Fučić 1992: 30-31). 

U donjem su nizu na južnom zidu: Pokolj nevine djece, Bijeg u Egipat, Sveti 
Sebastijan, Sveti Mihovil, Disputa u hramu, Krštenje Kristovo, Sveti Ivan i sveti Florijan; na 
sjevernom zidu: Napastovanje u pustinji, Sveta Apolonija, Sv. Leonard i Sv. Barbara, Sv. 
Martin, Sv. Juraj, Ulazak u Jeruzalem, Molitva na maslinskoj gori, Poljubac Judin. Na 
zapadnom su zidu freske Prvi grijeh i Kolo sreće probijene prozorima. U prozorskim 
nišama su: Sveta Uršula, Sveta Katarina, Sv. Augustin i Sv. Ambroz; u plohi južnih vrata 
Insipiens. U prostoru oko oltara vidljive su freske: Sv. Stjepan, Danijel, Mojsije, Ilija i Dvije 
svetice (Fučić 1992: 30-31). 


Gotovo sve su freske donjega niza južnoga i sjevernog zida ispisane" grafitima. Nisu 
ispisane freske koje su na sjevernom zidu uz oltar (Sv. Stjepan te Danijel, Mojsije i Ilija), 


16 Pritome vrijedi zakon podudarnosti priloških oznaka mjesta “gore', “dolje', “(iz)nad', (is)pod', u središtu" 


u njihovom konkretnom značenje (za arhitekturu) i izvedenom smislu (za vrednovanje ikonografskih tema)" 
(Ivančević 2000: 37). 

17. Prema shemi u Fučić 1992: 30-31. 

18. Glagol pisati koristim u značenju pisanja verbalnoga teksta. U starohrvatskom taj je leksem mogao 
značiti i “pisati tekst" i “oslikavati' (prema lat. pingere), u potonjem se značenju bilježi još od Vrančićeva 
rječnika (usp. “pisati u: ARj IX: 873-876). 

freska Sveti Florijan, koja je na južnom zidu blizu oltara, i nije ispisana freska koja je na 
sjevernom zidu prva do ulaza sa zapada: Napastovanje u pustinji (Fučić 1982: 80-95). 


Fučić je na freskama pročitao ukupno 127 grafita. Najispisanija je freska Dispute u 
hramu (s preko 45 grafita"), slijedi freska Bijeg u Egipat s preko 16 grafita. Samo po 
jedan grafit imaju freske: Sveti Sebastijan i Sveta Apolonija, Leonard i Barbara. Od 127 
grafita za 22 se može reći da pripadaju različitim tipovima uvredljivih iskaza: pogrd- 
nicama, ekspresivima ili drugim tipovima iskazivanja negativnih emocija. Ti se iskazi u 
nastavku rada grupiraju s obzirom na svoj neposredni slikovni kontekst; mnogi se od 
njih, kao obilježja tipičnih reakcija, i percipiraju kao sastavni dio slike. 


3.1. Disputa u hramu 


Na slici rasprave u hramu oslikan je prizor iz Lukina evanđelja: ,Isus među 
učiteljima" (2, 41-50)". Riječ je o biblijskoj priči koja nije preuzeta iz Markova evanđelja 
već je iz izgubljenog izvora ili iz Lukinih vlastitih izvora, kojom se iskazuje vjera u 
preobraćenje židovskih pismoznanaca, tako i Židova općenito.?' Na fresci je uobičajenom 
ikonografskom hijerarhijom naznačen, iz kršćanske perspektive, i obrat dominantnih 
pozicija, u suodnosu Stari Zavjet /Novi Zavjet (predstavljeno učiteljima, koji su dolje, i 
Isusom, koji je gore). Taj se obrat u gledateljevoj suvremenosti različito rekontekstua- 
lizira i poopćava, o čemu svjedoče ispisani grafiti. 

Katedra je u središtu i na povišenu položaju: za katedrom sjedi Isus (,u onome što 
je Oca mojega", Lk 2, 49) i pokazuje otvorenu knjigu, a dolje, ispod njegovih nogu sjede 
učitelji (pismoznanci) koji su poraženi u teološkoj raspravi. Njihov se apstraktni ,zanos" 
(kako je imenovano u Lukinu univerzalistički koncipiranu evanđelju) likovno manifes- 
tira konkretnim djelovanjem, prevrtanjem knjiga i paranjem listova, čime se promatrače 
dodatno uvjerava u istinitost novoga ,ugovora", ali i naznačuje svojevrsni odmak od 
Lukine dosta rezervirane osude Židova (Lukina rezerviranost u tom segmentu, koja je 
odraz i njegova kozmopolitizma, posebno je vidljiva u usporedbi njegova s Matejevim 
evanđeljem). 

Židovi su etiketirani kao ,odabrani narod" koji, ne priznajući Novi zavjet, odbijaju 
prihvatiti ono što im je namijenjeno novim ,ugovorom'".? Uvredljivi izrazi s uparanih 
grafita, koji su ujedno i iskazi likovanja, i kad su izravno upućeni likovima na freski i kad 


19. Broj grafita je veći od navedena jer Fučić pod istim brojem navodi i po nekoliko fragmentarno čitljivih 
grafita. 

20 Nakon tri dana nađoše ga u Hramu gdje sjedi posred učitelja, sluša ih i pita. Svi koji ga slušahu bijahu 
zaneseni razumnošću i odgovorima njegovim" (Novi zavjet 1993: 161). 

21 U literaturi su izdvojene posebnosti Lukina stila, primjerice urbanost (usp. Gabel i dr. 1996: 222) kao i 
posebnosti pristupa; osim što je osuda Židova ublažena, vidljivo je uvažavanje i drugih skupina pa Luka u 
svojoj priči pokazuje poseban interes za žene, koje su u njegovu evanđelju znatno istaknutije nego u drugima 
te su prikazane suosjećajno i životno (ibid., 222). 

22 Iskupljenje je izvorno namijenjeno svim ljudima, iako Crkva to u početku nije shvaćala: ,ispravno" je da 
iskupljenje prvo bude ponuđeno Židovima, no oni ga uporno odbijaju i ne pokazuju znakove promjene 
mišljenja (usp. Gabeli dr. 1996: 222). 

neizravno komentiraju sadržaj freske, predstavljaju dodatni odmak od teksta evanđelja. 
Likovima koji u evanđelju zadivljeno slušaju pridaju se epiteti slijeposti, nevjerodo- 
stojnosti i lakrdijaštva, s podrazumijevanom osobinom tvrdoglave neprijemčivosti za 
istinu Novoga zavjeta. 


Grafitom (73%), ispisanom na ,žutom plaštu preko koljena pismoznanaca" evocira 
se žanr prenja (kontrasta) Židova i kršćanina, koji je u srednjem vijeku postojao i u obli- 
ku liturgijskih igara“. Židove se etiketira neistinitošću (lažni), odbijanje prihvaćanja 
istine izjednačeno je s nevjerodostojnosti i neprirodnosti. 


(73) LAŽNI OČETE VI Z BOGOM / KUNTREŠTAT' 


Kako se u srednjovjekovnom imaginiranju Židova sabiru i sumnje i strahovi o 
vlastitoj religiji, prihvatljivim se čine tumačenja da je prenjima u kojima se suprotstav- 
ljaju predstavnici kršćana i Židova iskazana i bojazan nad intelektualnim integritetom 
kršćanstva, a tvrdoglavo odbijanje prihvaćanja Krista od strane Židova bilo je i u službi 
opravdanja neuspjeha kršćanskih misija (usp. Higgs 2003: 155). 


Izravno obraćanje likovima (koje je implicitno i komentar) ostvaruje se impera- 
tivom i vokativom, s dodatnom atribucijom ili bez nje. Imperativ je ekspresiv likovanja i 
iskazivanja negativnoga stava prema likovima koje se etiketira slijepošću: 


(80) DERI SLIPČE 
(82) DERI SLIPČE NORI TO PIS[MO] / TO PISA LOVRE HRASTIĆ 
(85) DERI DERI 


Grafit (80) smješten je ,desno od knjige srednjeg pismoznanca", (82) ,pod pismo- 
znancem", (85) ,na desnom laktu srednjeg pismoznanca, desno od knjige koju para". 
Pogrdnim atributom slijeposti, kao i atributom lažnosti, likovima se pridaju osobine 
nevjerodostojnosti i obmanjivanja. Fučić navodi kako je leksem slipac u Istri i Primorju 
izraz za varalicu ,nastao predodžbom lažnog slijepca, prosjaka što hini sljepoću" (1982: 
90). Slijepcu-prosjaku, točnije njegovu ozdravljenju ne vjeruju Židovi u prispodobi iz 
Ivanova evanđelja (,Ozdravljenje slijepa od rođenja“), što je temelj gnoseološkoga 
obrata: slijepci će progledati a oni koji vide, oslijepit će.“ Oznaka za one koji odbijaju 


23. Broj grafita, opis njegova smještaja i transliteracija dani su prema Fučićevu katalogu (1982: 80-95). 
Kosom crtom označen je kraj retka, u uglatim je zagradama rekonstruirani tekst a u oblim razrješena kratica, 
grafem ć stoji za fonem /ć/ i za skupinu [šć], grafem ć na početku riječi i iza vokala čita se [ja]. 

24 U poznatoj liturgijskoj igri Kristovi proroci, iz 11./12. st., očuvanoj u Arhivu zagrebačkog kaptola, odvija 
se prenje između predstavnika židovskih i kršćanskih shvaćanja (među ostalim, likovi su i poganska proročica 
Sibila i prorok Balaam te magarica), korske su dionice, u prijevodu s latinskog: ,Jedejo nevjerna, zašto ostaješ 
sveudilj bezočna (...) Stara zabluda bit će osuđena (...) Što Judeja propada okrivljena, ovo kolo neka sebi 
čestita na tome" (Katičić 1998: 613-616). 

5 Židovi ipak ne vjerovahu da on bijaše slijep i da je progledao dok ne dozvaše roditelje toga koji je progle- 
dao", Iv 9, 18 (Novi zavjet 1993: 283-284). 

2 Radi suda dođoh na ovaj svijet: da progledaju koji ne vide, a koji vide, da oslijepe!", Iv 9, 39 (Novi zavjet 

1993: 285). 

vidjeti očito održava se i u pučkoj frazeologiji, izrazom ne vide kraj zdravih očiju. U nave- 
denim grafitima pogrda slipac pripada ,profesionalnim" prosjacima kao i židovskim 
učiteljima. Ako se pripisivanje negativnih osobina značenja navedenog leksema prosja- 
cima uzme za paradigmatsku uporabu, onda je pripisivanje židovima neparadigmatsko 
širenje, no može biti i obratno. 

Općim ekspresivom norosti, germanizam nor jest prema Narr ,luda, budala", likovi 
Židovskih učitelja dodatno se razozbiljuju?", i sam sadržaj freske (paranje i razbacivanje 
listova) pomalo je lakrdijaški, a što se navedenim verbalnim iskazima samo osnažuje. 


Vulgarnim ekspresivom kojim se tipično iskazuje strah (podrugljivo prema dru- 
gome, ali i autoreferencijalno) komentira se ponašanje učitelja na fresci te se istodobno 
obraća pripadnicima vlastite grupe recipijenata kao ekspresivom solidarnosti: ling- 
vističkom provokativnosti izaziva se smijeh i odobravanje. S druge strane izazva se 
negodovanje i osuda onih koji vulgarnost smatraju lingvistički neprimjerenim pona- 
šanjem, posebno u kontekstu crkve. Grafiti (66) i (83) smješteni su ,na koricama knjige 
pismoznanca" (66) i na ,crvenom pojasu srednjeg pismoznanca" (83): 


(66) USRALI (SE) 
(83) USRALI SE 


Ekskrementalnošću se u navedenim grafitima likovno i verbalno iskazuje domi- 
nantnost nad predmetom poruge. Verbalni iskaz dopunjuje analogija ikonografskog 
prostora i antropomorfnog rasporeda; niski govor prati ikonograski razmještaj: učitelji 
su dolje i predmet su poruge, a u antropomorfnom rasporedu duh je ,gore — u glavi" (i 
duša i srce u gornjem su dijelu tijela)" dok su niske, tjelesne funkcije (genitalne, sekretne) 
»u donjem dijelu" (Ivančević 2000: 37). 


Neparadigmatski se vrijeđa suvremenik, pripadnik druge skupine, obilježen kao 
osoba iz obližnjeg zaselka pa je ,preko brada i prsa pismoznanaca" ispisano: 


(89) OVO E SLIPICIJA Z TRABE 
Moguće je da je taj grafit odgovor na već postojeći grafit (86) u kojem je potpisana 
osoba iz Trabe**: 
(86) TO PISA / PET(A)R S TRA/BE 


U tom slučaju grafitom (89) ciljala bi se ,drskost" nepripadnika grupe da se upisuje 
u prostor koji je zauzet. Kako je grafit ispisan preko brada, moguće da se cilja i na fizičku 
osobinu određene bradate osobe iz spomenutoga zaselka. Uz to se osoba pogrdno atri- 
buira slijepošću, kao i likovi židovskih učitelja, pa je u tom kontekstu taj nepripadnik 


27 Lakrdijaštvo luda kanonizirano je u ono vrijeme iznimno popularnim Brantovim djelom Das Narrenschiff 
(1494). 

22 Prema karti na: http://www.tzpazin.hr/index.php?stranica=144 u blizini Berma postoje dva naselja s 
imenom Traba: Vela Traba i Mala Traba; prema popisu stanovništva 2001. Vela Traba imala je 215 stanovnika 


(http://hr.wikipedia.org/wiki/Vela_Traba). 


Gordana Čupković, Tipovi uvredljivih iskaza s beramskih glagoljskih grafita 
132 FLUMINENSIA, god. 25 (2013), br. 2, str. 123-141 


grupe verbalno pogrdno obilježen i kao mogući Židov, posredstvom izgleda ili osobine 
nevjerodostojnosti; nevjerodostojnost se u konkretnom primjeru zapravo svodi na to da 
je riječ o osobi iz susjednoga zaselka, koji je tako obilježen kao manje značajno (pai 
manje vrijedno) mjesto. 


Takvim se primjerima među ostalim očituje mogućnost prelaska pogrdnice s 
deskriptivnim obilježjem određene grupe iz uvriježene neparadigmatske uporabe u opći 
ekspresiv te s tim u vezi nemogućnost jednoznačnog razvrstavanja leksema na pogrd- 
nice i ekspresive. Isti leksem u istom kontekstu (u konkretnom slučaju freskografit) 
može biti ekspresiv i pogrdnica ovisno o konkretnoj govornikovoj intenciji, koju s 
vremenske distance nije moguće egzaktno osvijetliti. Glagoli su pak, i kao imperativi i u 
bezličnoj formi, uvijek primarno ekspresivi, iako i oni teže podčinjavanju predmeta 
(cilja) govora, ,drski" govornik likuje s distance i time se nameće kao superiorniji. 

Nad pitanjem o tome je li primarno samoiskazivanje ili pak predodžba o negativnoj 
osobini drugoga nameće se detektiranje svjetonazora autora grafita. 


Već je istaknuto kako je freska Dispute najispisanija te kako prikazuje katedru i 
tematizira poučavanje. Ta je tematika najbliskija svakodnevici glagoljaškog podmlatka, 
žakana na naukovanju kod učenih plovana na ladanju. U Bermu su se okupljali dijaci i 
žakni iz velikoga dijela Istre o čemu osim grafita svjedoče i marginalije pretežno u litur- 
gijskim knjigama (usp. Fučić 1992). Žakni su na fresci i najpotpisaniji (izrijekom se 
odrednica žakan spominje u 18 grafita?*). 

Osim tematikom učitelja i poučavanja žaknima je freska poticajna i zbog 
ikonografski prikazanoga obrata dominantnih pozicija. Ustoličavanje nove tekstualne 
autoritativnosti, one Novoga zavjeta, od strane gledatelja žakna na naukovanju može se 
iščitavati i kao poticaj na subverzivnost, u smislu zamišljene zamjene pozicija moći 
putem uspostavljanja analogije odnosa: učenici/žakni — učitelji koji ih poučavaju i 
discipliniraju, sodnosom: dominantno dijete Isus — poraženi učitelji. U tom je kontekstu 
lingvistički slobodno ponašanje, manifestirano leksemima iz niskoga stila, kao i 
zaposjedanje freske (u tolikoj mjeri da grafitni tekst postaje dominantan) istodobno 
odraz povezivanja grupe žakana (pa i svojevrsne inicijacije urezivanjem u zid) i omeđeni 
prostor neposluha, prepoznatljiv unutar grupe, a prema vani prikriven usmjeravanjem 
verbalne agresije ,negativnim" freskolikovima.?“ 


2% Žakni bilježe svoja imena te vrijeme dolaska na naukovanje i vrijeme zapisivanja kao i kontekst vježbi 
pisanja tipično predstavljen grafitom (94) TO PISA ŽAKAN IVAN ŠPAKA KADA SE UČIH PISAT. 

% Smijeh, kojega su leksemi iz niskoga govora sastavni dio, sredstvo je pobjeđivanja straha, koje Bahtin 
preko karnevala povezuje s društvenom angažiranošću: ,Zato narodno-praznični smeh uključuje u sebe 
momenat pobede ne samo nad strahom pred zagrobnim užasima, pred osvećenim, pred smrću, nego i nad 
strahom pred svakom vlašću, pred zemaljskim vladarima, pred zemaljskim društvenim vrhom, pred svima 
koji ugnjetavaju i ograničavaju" (Bahtin 1978: 107). 

3.2. Pokolj nevine dječice 


Na fresci Pokolj nevine dječice oslikan je prizor iz Matejeva evanđelja (2, 16-18), 
koji nije preuzet iz Markova evanđelja već je iz Matejevih izvora. Matej u mnogim svojim 
odlomcima iskazuje osobito strog stav prema Židovima, za razliku od Lukinih kozmo- 
politskih stavova, iz Matejevih se tekstova može iščitati kako nema nade za obraćenje 
Židova? 

U obilježenosti Židova kolektivnom krivnjom zbog pogubljenja Krista nalaze se 
začetci i modernog antisemitizma. Tome je u prilog i priča o pogubljenju dječice kojom 
se demonizira Herod, kao predstavnik svjetovne vlasti i progonitelj Isusa, te židovski 
vojnici izvršitelji, kao poslušnici. Verbalne uvrede na provokativnoj fresci koja prikazuje 
Heroda na prijestolju, vojnike koji kopljima probadaju dječje utrobe i mačevima sijeku 
glave te promatrače, koji nisu u biblijskoj ,kuknjavi i gorkom plaču", prvenstveno su 
upućene Herodu. 


(121) LOTRE IRUDE / NEČISTI 
(122) LOTRE / IRU(DE) 


(123) VRAŽE IRUDE NEČISTIVI POČTO / BOIŠI SE GO(SPODA) 
BOGA / TVOEGO 


(125) VRAŽE 


(126) LOTRE IRUDE / NEČISTI ZAČ / S TOLIK DECE / STORIL 
POGUBIT 


Grafiti su ispisani ,na Herodovu ramenu" (121), ,na lijevom Herodovu rukavu" 
(122), ,na Herodovim prsima i bradi" (123), ,na naslonu prijestolja" (125), ,na boku 
Herodova prijestolja" (126). Kao uvrede redovito se koriste opći ekspresivi demonizi- 
ranja: vrag i nečisti. Grafit (123) oslanja se na Sedulijevu himnu ,Hostis Herodes impie" 
paje i ponešto izmijenjeni citat (Reinhart 2011: 448). Pridjevak nečisti, kojim se tipično 
pogrđuje Sotona i koji zahvaća čitav niz negativnih osobina, daje se i poganima, kako 
se može pročitati u Zapisu popa Martinca iz 1493.%, i stoga se ne bi moglo reći da posje- 
duje narodnosnih obilježja već je opći ekspresiv iskazivanja negativnoga stava prema 
drugima (psovanja drugih). I antroponim Irud postao je od pogrdnice s deskriptivnim 
obilježjem opći ekspresiv, koji se u mnogim govorima čuje i danas, najčešće u frazi Iruda 
ti tvoga, pri čemu se ne cilja na to da netko ima osobine slične Herodu ili Židovima (ili da 


31 Vidjevši da su ga mudraci izigrali, Herod se silno rasrdi i posla poubijati sve dječake u Betlehemu i po 


svoj okolici, od dvije godine naniže — prema vremenu što ga razazna od mudraca. Tada se ispuni što je rečeno 
po proroku Jeremiji: U Rami se glas čuje, / kuknjava i plač gorak: / Rahela oplakuje sinove svoje / i neće da se utješi / 
jer ih više nema" (Novi zavjet 1993: 10). 

32 Prema Mateju Židovi su propustili svoju povijesnu priliku kad su se okrenuli protiv Mesije koji je poslan 
da ih spasi te stoga ne zaslužuju samilost (usp. Gabel et al. 1996: 224). 

3 Vragu se tipično pripisuju negativne moralne osobine: proždrljivost, arogantnost, raskalašenost, 
pohlepa, ludost, požuda, bijes i udaljenost od Boga (usp. Higgs 2003: 77). 

34 Skože nesto bila ot vr(E)m(e)ne tatarovb i gotovo i atelć nečist(i)vih', tekst iz: Damjanović 2004: 266. 

je u sprezi s njima), već da nekom negativnom osobinom ili radnjom (koje mogu biti 
uvijek različite) provocira govornika na iskazivanje bijesa. 


Romanizam ili germanizam lotar opći je ekspresiv. U Akademijinu Rječniku navode se 
četiri njegova značenja: ,lupež", ,bludnik, kurvar", ,pijanac" i ,ljenivac"; u značenju ,lupež" 
dodatno je određen kao ,psovka općenito" (usp. ,lotar", u ARj VL:159). Tim se leksemom 
(zabilježeno u čakavštini od 16. st.?%) pogrđuju/psuju osobe bez obzira na vrstu poroka koji 
im se pripisuje, kao iskaz govornikovih negativnih emocija. U određenim kontekstima 
značenje toga ekspresiva može biti i specificirano, u smislu da etiketira određeni porok, 
tako se specifično vezuje uz kocku što je vidljivo u apokrifnoj priči iz 15. st., iz petrogradske 
zbirke glagoljskih fragmenata Ivana Berčića, koja obrađuje pasionsku temu (Pilatov sud, 


traženje Zidova da se Isus kazni i ruganje svjetine Isusu) i u kojoj se navodi: 


A ini ga blihlu za uši pestmi kako lotri kada pri zaru sćde 
(Kapetanović 2004: 93)*7 


U likovnim prikazima, primjerice na freski u crkvi Sv. Juraj u Lovranu (oko godine 
1470. —1479.) vojnici bacaju kocke za Kristovu haljinu (svaki po tri bijele kocke) pri 
čemu je jedan od njih odjeven kao luda*. Blud i raskalašenost, kojih su kockanje sastav- 
ni dio, oznake su i Herodova dvora i imućnijeg sloja, a Židovi su negativno percipirani i 
zbog svoje imovine i lihvarenja pa se stoga taj leksem osim općom oznakom lakrdijaštva 
(koje predočuje porok i ispraznost) u proučavanim grafitima specificira i kao psovka za 
Židove, koja zbog razgranatosti uporabe ipak nije paradigmatska pogrdnica. 


U ulozi neparadigmatske verbalno-vizualne pogrdnice jest upisano ime suvreme- 
nika lijevo od Herodove glave: 


(120) SUDAC MIKULA / KRIŽANIĆ 


Upisivanjem imena suca na Herodov lik izjednačuju se negativne osobine onih na 
koje lik i natpisano ime upućuju. Urezano ime i titula suca motivirano je vizualnim ana- 
logijama, što zbog sjedenja u stolici nalik prijestolju, što zbog fizičkog izgleda“, ali je i 
iskaz bunta protiv vlasti i kao takvo čin je grafiterske subverzije kojoj s pravom pripada 
moderna odrednica kritike društva i suprotstavljanja autoritetima. 


35 Kod kršćana ta se pogrdnica-ekspresiv percipira i kao dozvoljena psovka; u govorima se može čuti i: 
»jebem ti majku irudovu"; u tom iskazu leksem Irud funkcionira i kao zamjena, pa i svojevrsni eufemizam, za 
Isukrst. Zanimljivo bi bilo i podrobnije istražiti genezu i društvenu uvjetovanost pa i međusobnu zamjenjivost 
psovanja Iruda i psovanja Isukrsta. 

3 ARj (VI: 159) bilježi njegovu uporabu i u kajkavštini (kao germanizam) u liku loter u značenju ,bludnik". 

37. Zarje ,kocka“". U navedenu odlomku Židovi imaju stalni pogrdni epitet izdajica: prokleti Židove, a Pilat im 
se obraća riječima: čudni i nemilostivi liidi. Pridjevak narodnosne ,prokletosti" prenosi se i na druge, dakle se 
koristi i neparadigmatski, o čemu primjerice svjedoči kolektivno imenovanje Zvonimirovih ubojica u Hrvatskoj 
kronici (,Bogom prokleti i nevirni Hrvati", usp. Hrvatska kronika u prijepisu Jerolima Kaletića 1546, u: Marko 
Marulić, Latinska manja djela II, Književni krug, Split, 2011., str. 281). 

%% Usp. Istarske freske 1963: 69. 

%% Brada na proučavanim freskama nije negativni atribut, ali može biti u percepciji gledatelja koji povezuje 
likove s negativnim bradatim osobama iz stvarnosti. Higgs ističe kako je brada kao negativno obilježje oznaka 
demonskoga, kao i svinuti nos, te ujedno ima seksualne konotacije (usp. Higgs 2003: 78). 

Provokativni sadržaj freske izazvao je i urezivanje neverbalnih (likovnih) ekspre- 
siva. Likovi su vandalizirani i tako što su Herodu i pojedinim vojnicima iskopane oči i 
usta. Takvo je izobličavanje likova i svojevrsna reakcija na idealizam ,meke" gotike. U 
gotičkom naturalizmu ,negativni" su likovi, pretežno Židovi, prikazani čudovišno, gro- 
teskno ili karikirano, pri karikiranju posebno do izražaja dolazi svinuti kvrgavi nos“" 
(tako su oko 1460. oslikana dva Židova u detalju Raspeća u Crkvi sv. Nikole u Pazinu, 
Istarske freske 1963: 42). Vincentova ,retardirana" umjetnost, mladih lica blagih crta, 
tipična je za alpski izdanak internacionalne gotike (usp. , Međunarodni gotički stil", u: 
Janson i Janson 2003: 377-380). Prikaz Heroda usporediv je s prikazom kralja Davida 
koji je 70-ih godina 15. st. oslikao južnotirolski majstor u Pazinu u svetištu Crkve sv. 
Nikole (Fučić 1992: 148). Ikonografska analogija fizičkog izgleda i moralnih osobina 
izostaje u korist svečanosti i dekoracije, pa i u šokantnim scenama. Tako ono što nije 
ostvareno gotičkom slikom, verbalno i likovno je natpisano od strane novovjekovnih 
gledatelja; na taj način likovni i verbalni ekspresivi i pogrdnice komuniciraju, osim s 
naslikanim sadržajem i likovima-lutkama, i sa stilom umjetnine pa su istodobno oznaka 
stereotipnoga doživljavanja određenih sadržaja i oznaka novoga vremena u kojem se, 
potaknuto vjerskim prijeporima, govorna riječ u svim svojim manifestacijama ustoličava 
nad knjiškom sakralnosti i nad slikom.“! 


3.3. Sveti Juraj 


Antroponim Irud koristi se kao opći ekspresiv iskazivanja negativnih emocija na 
freski koja prikazuje scenu iz Zlatne legende, s vitezom Jurjem zmajoubojicom. Usto 
koriste se i ekspresivi koji cilj govora obilježavaju već spomenutim demonskim osobi- 
nama: 


(11) VRAŽE IRUD 
(16) VRAŽE NEČ(A)STIVI 
Grafiti su upisani ,pod nogom sv. Jurja na trbuhu zmaja" (11) i ,nad zmajevom 
glavom, na haljini kraljevne" (16). 
3.4. Sveti Mihovil 


Na freski koja prikazuje Mihovila kako poražava Sotonu mačem dopisani su iskazi 
bodrenja te biblijski citati: 


(97) UDRI MIHO 
(99) S... IDI SOTONO KAKO PISANO E 


4 Takav je nos u likovnim prikazima ekspresiv jer ne obilježava određenu etničku skupinu, već je opća 
oznaka zla (usp. Higgs 2003: 77-78). 

“1 Higgs ističe kako srednjovjekovno kršćansko odbacivanje nekršćanskih neprijatelja nema toliko veze s 
nekršćanima koliko s kršćanskim projekcijama onoga što se smatralo nepoželjnim i zabrinjavajućim u vlasti- 
tim redovima (2003: 41). Reformnih pokreta unutar kršćanstva bilo je i prije reformacije, a i izvan pokreta 
čitavo je srednjovjekovlje obilježeno egzemplumskom didaktičnosti. 

(100) OTIDI SOTONO EKO PI(SANO EST) 
(101) AĆE I SOTONA PROSIT / ZA BOGA NE ULEŠI (!) GA 


Iskaz bodrenja s hipokoristikom (97) upisan je ,na zelenom plaštu desno od arhan- 
đelova kuka" i posredno je i iskaz izražavanja negativnoga stava prema Sotoni. Obraćanje 
Sotoni, izravno i neizravno, čine biblijski citati: ,na šapi đavla koja poseže za vagom" (99), 
»Na prsima đavla" (100); ,na nadlaktici đavla" (101). Riječ je o citatima iz prispodobe o 
kušnji u pustinji (Mt 4, 10; Lk 4, 8)“. Odgovor na pitanje zašto su citati iz biblijskog 
odlomka ,Kušnje u pustinji" urezani na fresku koja prikazuje svetoga Mihovila, iako u 
crkvi na dohvat ruke postoji i freska Napastovanja, mogao bi se potražiti u načinu na koji 
je prikazan Sotona. Crno antropomorfno čudovište s kljovama u ustima i trbuhu na freski 
koja prikazuje sv. Mihovila leži na podu dok je na freski koja prikazuje kušnju uspravljen, 
također crn, u habitu i s rogovima. Tako uspravljen, kamufliran i neispisan Sotona je očito 
izrastao u tabu, izvor straha i praznovjerja koje se nitko nije usudio skršiti urezivanjem. 


3.5. Insipiens 


Lice psalamskog lude-bezbožnika“ uobličeno je kao Sotonino (crno s naborima), u 
egzotičnom turbanu kojim mu je omotana glava jest klasje““ a na turbanu tikva. Uz 
glavu je dopisan grafit od kojega je vidljiv tek fragment: 


(127) TO E KUGA... 


Negativne emocije iskazuju se ekspresivom koji označava bolest i to neizravno 
(umjesto izravnog vokativa dolazi predikacija) kao komentar i eksplikativ. Predodžba 
bolesti kao božje kazne za bezvjerje (i poganstvo) služi kao moralno-didaktično 
upozorenje; uspostavljena analogija između epidemije i bezvjerništva odraz je straha od 
širenja potonjeg. Uporabom narodnog leksema egzotični Insipijens približava se puku 
kao nešto što se i njih tiče. Taj je ekspresiv i danas živ u govorima, ne samo kao uvreda 
već i kao odmilica (kugo jedna). 


42 
43 


»Odlazi, Sotono! Ta pisano je: Gospodinu, Bogu svom se klanjaj i njemu jedinom služi!" (Novi zavjet 1993: 13). 
»Dixit insipiens in corde suo: Non est Deus" (Ps. 13,1 i 52,1; prema Fučić 1982: 29). 

“4 Zbog klasja, koje je atipično u onodobnim prikazima luda, taj se lik povezuje i s prikazom Sporyša, 
mitskoga boga žetvene plodnosti (usp. Pelc 2011). Moguće je i da se u lik Insipiensa, kao sastavni dio negativ- 
noga prikaza, uplela ikonografija poganskoga božanstva. 

3.6. Ulazak u Jeruzalem 


Freska prikazuje prizor mesijanskog ulaska u Jeruzalem opisan kod sva četiri 
evanđelista (Mt 21, 1-11; Mk 11, 1-11; Lk 19, 28-38; Iv 12, 12-19)“. Dvama se grafitima 
na fresci parafrazira odlomak iz evanđelja i brevijarske antifone.“ Izraz otroci evreisci, 
koji nije iz evanđelja nego iz brevijarske antifone“", ponavlja se i u kraćem grafitu (18). 


(18) OTROCI EVRE(ISCI) 


Taj je grafit smješten pod kopitom magarice pa je zbog takvoga smještaja i para- 
digmatska pogrdnica gaženja ,prezrena" naroda, koji svečano dočekuje Krista da bi ga 
pogubio, čemu je u prilog i ikonografija smještanja dolje, na zemlju. Tom je narodu 
magarac, po pogrdnim glasinama aleksandrijskih Grka, mitsko božanstvo“. 


Uvredljivi izraz dopisan uz grafit (23), ,na vratu magarice", opći je ekspresiv: 
(23) .ČFIG. (1524) KADA BEH / TU E ŽAKANTUDAR —— OSALLOTAR 


Žaknu se pridaje isti epitet kao Herodu (lotar), no, kao što je zaključeno da nije riječ 
o pogrdnici s deskriptivnim obilježjem određenoga naroda, ni u navedenu primjeru ne 
može biti riječi o neparadigmatskoj uporabi pogrdnice. Kako se među žaknima koristio 
ekspresiv osal, vidljivo je iz još jedne freske koja prikazuje magaricu. 


3.7. Bijeg u Egipat 


Freska prikazuje prizor iz Matejeva evanđelja (2, 13-15). U tom se prizoru ma- 
garica ne spominje,“ a u likovne prikaze ušla je kao onodobno podrazumijevano prije- 
vozno sredstvo. Grafiti su ispisani ,na magarećem bedru" (113), ,preko magarećih 
nogu" (115), ,pod koljenima stražnjih magarećih nogu" (119). 


(113) .ČEJV. (1533) / SIE PISA LEVAC KRIŽANIĆ / PIENI OSAL 


(115) SIE PISA ŽAKAN TUDAR KRIŽANIĆ / Z BERMA BUDUĆ V 
REDU/ JEVANJELSKOM .ČFIG. (1524) OSAL 


(119) TU BI PETAR I NAEM (?) 


Vrijeđanje se u svim navedenim grafitima temelji na dopisivanju osobina nasli- 
kanog magarca potpisanim žaknima. Očito je riječo međusobnom zadirkivanju koje je i 
oznaka solidarizacije grupe pa se tako prisvojeni negativni ekspresiv osal unutar grupe 
može koristiti i kao odmilica. Epitet pijanstva također postaje segment kohezije grupe. 


€5 Dovedu magaricu i magare te stave na njih haljine i Isus uzjaha na njih. Silan svijet prostrije svoje 


haljine po putu, a drugi rezahu grane sa stabala i sterahu ih po putu" (Novi zavjet 1993: 66). 

“* Dulji je grafit (17) OTROCI EVREISCI RIZI / SVOE PROSTIRAHU / PO PUTI A DRUZI LOMLAHU VET/ 
VIE MASLINI. 

“7. Isti se izrazi nalaze u glagoljskim brevijarima (usp. Reinhart 2011: 450). 

“ Pregled negativnih predodžbi o magarcima daje Levanat-Peričić 2010. 

4% On ustane, uzme noću dijete i majku njegovu te krene u Egipat" (Novi zavjet 1993: 10). 

Da je vino omiljeni rekvizit*, vidljivo je iz marginalije u svećeničkoj knjizi kojom se 
imitira stil kroničarskih bilješki: 
1600., miseca juleja 30., a v Istriji gradu Bermu bi zapisano to za veliku 
smutnju ka je bila v sei Istriji ... i od velike smutnje puka meju principom i 
gospodom benetačkom. Pop Martin Milohanić, plovan Berme va to vrime, pisah 
pijući dobro vino / i župan Ivan Aliverović i župan Mate Kolarić i ja žakan 
Gašpar Hrastić i žakan Ivan Glavičić pihmo 1 isto vino u toj velikoj skrbe 
(citat prema Fučić 1982: 12). 

Grafit (119) nije samo (ili uopće) potpis već je verbalno-likovni ekspresiv; dopisa- 
nom predikacijom bivanja, uz tipično navođenje imena i nečitljivom riječi koja slijedi, 
naglašava se točno određeno likovno mjesto, pod stražnjicom magarice, koje je ujedno i 
mjesto s kojeg izostaje falus. Ekskrementalnošću se, bahtinovski kazano, svladava 
granica između tijela i svijeta a grafit zaposjeda mjesto groteskne izbočine ili sekreta. 
Navedeni biblijski prizor time je stereotipna podloga za lakrdiju, poslužio je i kao pred- 
ložak ,magareće mise" ili Praznika magarca kojemu je u središtu bilo magareće revanje, 
izvođača i publike (Bahtin 1978: 92). 


4. Zaključak 


Različitim tipovima uvredljivih iskaza najispisanije su freske Pokolja djece, Dispute 
u hramu i Bijega u Egipat. Dok tema pokolja djece sama po sebi izaziva reakcije zgražanja 
i osude, pogotovo oslikana nekarikirano, tema dispute u hramu posebno je zanimljiva 
zbog katedre te hijerarhijskog obrata učenik — učitelji: učenik je uzvišen, a učitelji su 
poniženi. U njoj žakni prepoznaju situaciju svoga obrazovanja pa je njeno ispisivanje, 
osim iskazivanje negativnih emocija, sekundarno i znak subverzije. Slika Bijega u Egipat 
najispisanija je zbog lika magarice koji je, kao i na fresci Povratka u Jeruzalem, u svojoj 
pozitivnoj i negativnoj obilježenosti ikonografski detalj poticajan za podrugljiva 
dopisivanja žakana međusobno. Pretežno su autori uvredljivih grafita žakni što je 
vidljivo i iz njihovih potpisa, posebno na Disputi. Sadržaje uvreda osim iz narodnoga 
govora preuzimaju i iz svojih udžbenika, liturgijskih knjiga, no i u većini intertekstualnih 
(i intermedijskih, s obzirom da je riječ o tekstu na slici) primjera nije riječ samo o citati- 


29 Pijančevanje je uz proždrljivost, kao manifestacija materijalno-tjelesnog, bilo sastavni dio grotesknog 
»unižavanja" crkvenih obreda i simbola koje se provodilo obredima ,praznika luda", koje su priređivali 
»školarci i niži klerici" (Bahtin 1978: 88). 

51 Ali magarac je jedan od najstarijih i najživljih simbola materijalno-telesnog dole, koje istovremeno sni- 
žava (umrtvljuje) i preporađa. Dovoljno je setiti se Apulejevog Zlatnog magarca, mimičkih predstava o magar- 
cima raširenih u starini, i, na kraju, slike magarca kao simbola materijalno-telesnog principa u legendama o 
Franji Asiškom. Praznik magarca je jedna od varijacija tog najstarijeg tradicionalnog motiva" (Bahtin 1978: 
92). Jadranka Damjanov izdvaja osobine dvostruke prirode magarca, on je simbol ,gluposti, lijenosti, mračnih 
sotonskih sklonosti, simbol nagonskog i osjetilnog, ali i poniznosti, smjernosti, plemenite miroljubivosti, 
strpljenja, čak mudrosti, osobito magarica" (2008: 41). S tim u vezi magarac ,na kojem jaši Marija u sceni 
Bijega u Egipat, treba biti ponizan i strpljiv, a onaj kojega Krist nadvladava ulazeći na njegovim leđima u 
Jeruzalem, može biti zloćudan" (Damjanov 2008: 45). 

ma već o slobodnijim parafrazama ili o novim značenjima koje zadobiva citat u točno 
određenom likovnom kontekstu. Okupirajući freske zabranjenim lingvističkim ponaša- 
njem žakni stvaraju prostor u kojem su dominantni i nepodložni učiteljskim (i drugim) 
autoritetima. Svojim ,magaretanjima" kao znakovima razozbiljenja kreiraju vlastiti, za 
druge zatvoren, svijet neposluha s obratnim pozicijama moći. 


Kako su lakrdijaške verbalno-vizualne dosjetke u prvom planu a usmjerenost prema 
grupi prevladava nad obraćanjem drugima, ne začuđuje što među uvredljivim iskazima 
nema izrazitih pogrdnica koje bi paradigmatski i kontekstualno neobilježeno pripadale 
određenoj društvenoj ili narodnoj skupini. Jedini je slučaj paradigmatske pogrde upisiva- 
nje biblijskoga citata s imenom naroda pod kopito magarice, pa je riječ o verbalno-slikov- 
nom pogrđivanju. Prevladavaju ekspresivi kod kojih je naglasak primarno na iskazivanju 
negativnih emocija, a kojima se dodatno može iskazivati i poruga. Ekspresivi poruge unu- 
tar grupe ujedno su, kao iskazi solidarnosti, i odmilice. U segmentu dijačkog lakrdijaštva 
crkveni se zid tako ne razlikuje od zidova suvremenih obrazovnih ustanova. 


Kao manifestacija verbalne i likovne agresije i demonstracija kršenja normi kanon- 
skog izraza, više od mitskoga komuniciranja s likovima na freski (po predodžbenom 
nerazlučivanju reprezentativa izjednačuju se fresko prikazi s kulisama i pripadnim 
glumcima/lutkama: oslikano kao i glumljeno oživljava stvarno), komunicira se sa suvre- 
menicima: ne samo u smislu izravnog ili neizravnog vrijeđanja već i u smislu izazivanja 
reakcije, najčešće podsmjeha i odobravanja, ali i bijesa i negodovanja. Upisivanjem eks- 
presiva i pogrdnica u sliku autor grafita upisuje se u predodžbu gledatelja; grafitni tekst 
is vremenske distance (p)ostaje sastavni dio freske, čime se potvrđuje i eksplicira ikono- 
grafska kohezija slike, jezika i prostora. 

SUMMARY 

Gordana Čupković 

TYPES OF IMPOLITE UTTERANCES FOUND IN THE GLAGOLITIC 
GRAFFITI IN BERAM 


The author studies the types of impolite utterances found in the Glagolitic graffiti that were 
inscribed on the frescos in the church of Saint Mary on Skrilinah in Beram in the 16" century. In 
the historic context, the following impolite utterances can be identified and defined: verbal 
offences directed at Jews, verbal offences directed at neighbours and representatives of the 
authorities and mock-verbal offences used in mutual žakni communication. Various interactive 
iconographic expressives are added to the verbal offenses: the hierarchic spacing/positioning of 
the frescos anticipates the spectator's reaction, who, besides writing verbal offenses, reacts by 
graphically disfiguring the faces painted in the “soft" gothic style. The author questions to which 
degree the verbal offences can be defined as impolite utterances with descriptive meanings 
assigned to a specific ethnic or social group and to which degree they can be defined as general 
and hence descriptively unmarked expressives. 


Key words: derogatory words; expressives; graffiti; iconographic; frescos; Glagolitic 


